Iktatószám: HIV/790-13/2019.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2019. április 25-ai, nyilvános ülésére**

**Tárgy:** Hévíz Város Önkormányzat 2019. évi költségvetéséről szóló 6/2019. (II. 1.) rendelet módosítása

**Az előterjesztő:** Papp Gábor polgármester

**Készítette:** Kondákorné Farkas Erika Közgazdasági Osztály

**Megtárgyalta:** Jogi- Ügyrendi, Szociális Bizottság,

Oktatási, Kulturális és Sport Bizottság,

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

Polgármester

**1.**

**BEVEZETŐ**

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatok egymás között átcsoportosíthatja.

Hévíz Város Önkormányzat 2019. évi költségvetéséről szóló 6/2019. (II. 1.) rendelet módosítása – az állami támogatás összegének módosulása, az államháztartáson belülről átvett; államháztartáson kívülre átadott pénzeszköz előirányzott összegének módosulása, a felhalmozási kiadási előirányzatok módosítása, a működési kiadások előirányzatának változása, valamint a Képviselő-testületi döntések költségvetési rendeleten való átvezetése miatt – vált szükségessé.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására 137.938 ezer Ft-tal változik.

A ***működési pénzforgalmi bevételek*** előirányzata117.431 ezer Ft-tal emelkedik.

Az **önkormányzatnál** a működési pénzforgalmi bevételi előirányzat 114.187 ezer Ft-tal növekszik.

Ezen belül: 5.489 ezer Ft-tal nő az önkormányzat *államháztartáson belüli működési célú támogatásainak*összege.

Az önkormányzat *állami támogatás* címen kapott előirányzata 6.152 ezer forinttal növekszik az alábbiak szerint:

A Magyar Államkincstár közölte a 2018. decemberi bérkompenzáció összegét, mely 202 ezer forint. Ezzel az összeggel módosul az *önkormányzat működésének általános támogatása*. Az eredeti költségvetésben a 2018. december havi bérkompenzáció támogatása 210 ezer Ft összegben, államháztartáson belülről átvett működési pénzeszközként már tervezve volt. A támogatás összegének pontosítása után a fenti összeg az állami támogatások előirányzatát növeli. A tervszám és a tényleges összeg különbözete, 8 ezer Ft az általános tartalékot csökkenti.

A központi költségvetés a 257/2000. (XII. 26.) Kormány rendelet alapján támogatást biztosít a helyi önkormányzatok számára a szociális, valamint a gyermekjóléti és gyermekvédelmi ágazatban dolgozók részére folyósítandó szociális összevont pótlék és az azt terhelő szociális hozzájárulási adó összegére. A Magyar Államkincstár 4.536 ezer forintot utalt 2019. évi szociális ágazati összevont pótlék címén, mellyel januártól március hónapig finanszírozta az szociális területen dolgozók szociális pótlékának összegét. Az összeg az *önkormányzat szociális, gyermekjóléti és gyermekétkeztetési feladatok ellátására kapott állami támogatások* előirányzatát növeli.

1.146 ezer forint az Államkincstár által folyósított kulturális pótlék összege. A 150/1992. ( XI. 20.) Kormányrendelet 21. §-a alapján a központi költségvetés támogatást biztosít a helyi önkormányzatok részére a művészeti, közművelődési és közgyűjteményi területen dolgozó közalkalmazottak kulturális pótlékra és az azt terhelő szociális hozzájárulási adóra. A fenti összeg a közművelődési területen dolgozók 2018. január - március hónap (3 havi) bérekkel kifizetett pótlékának és azt terhelő szociális hozzájárulási adójának támogatott összege. Az összeg *települési önkormányzatok kulturális feladatainak támogatására* kapott állami támogatások előirányzatát növeli.

*Működési célú és kiegészítő támogatások* előirányzata 268 ezer forint összegben kialakításra kerül.

Az eredeti költségvetésben a *2019. évi bérkompenzáció* támogatásának összegét már terveztük, a fejezeti kezelésű pénzeszköz átvételek között. A MÁK nettó finanszírozásának, előirányzat közlő adatlapja alapján a 2019. január - február havi bérkompenzáció összege összesen 268 ezer Ft. Az összeg átcsoportosításra kerül a működési célú és kiegészítő támogatások előirányzata közé.

Az *egyéb működési célú támogatások államháztartáson belülről* kapott előirányzata 663 ezer Ft-tal csökken.

* A költségvetési szerveknél foglalkoztatottak 2018. decemberi bérkompenzációjának előirányzata fentiekben már elmondottak szerint megszűnik, mivel 202 ezer Ft átcsoportosításra kerül az önkormányzat általános feladatainak állami támogatása közé.
* A költségvetési szerveknél foglalkoztatottak 2019. évi bérkompenzációjára tervezett előirányzat – a 2019. január és február havi bérkompenzáció összegével - 268 ezer forinttal csökken. Az összeg átcsoportosításra kerül a kiegészítő állami támogatások közé.
* A Hévíz-Balaton Airport pályázattal kapcsolatban kapott támogatás felhasználás megtörtént. A megvalósíthatósági tanulmány az eredeti költségvetésben tervezett előirányzatnál (15.000 ezer Ft+ 4.050 ezer Ft Áfa) kevesebbe került. A Kisfaludy2030 Turisztikai Fejlesztő Nonprofit Kft-től kapott támogatás a megvalósíthatósági tanulmány nettó összegét finanszírozta, az általános forgalmi adót saját forrásból kellett biztosítani. A beérkezett számla alapján 460 ezer Ft támogatást vissza kell fizetni. Az idei évben kapott támogatás esetében a visszafizetendő összeg csökkenti az átvett támogatás összegét.
* Emberi Erőforrások Támogatáskezelő visszautalt a 2018. évi Bursa Hungarica ösztöndíjra befizetett önkormányzati hozzájárulásból 275 ezer forintot.

*Közhatalmi bevételek* előirányzata nem változik. A pénzügyi mérleg egyensúlyának fenntartása miatt 12.347 ezer Ft átcsoportosítás szükséges a kötelező és nem kötelező bevételi előirányzatok között.

*Működési bevételek* előirányzata 108.698 ezer forinttal emelkedik.

100.000 ezer Ft a Képviselő-testület 49/2019. (III. 28.) határozata alapján az Aquamarin Kft. által befizetendő osztalék összege. A tulajdonosi bevétel működési bevételként jelenik meg.

5.238 ezer Ft az ivócsarnok értékesítést terhelő Áfa bevétel összege, mely szintén működési bevételként könyvelendő.

A Képviselő-testület 260/2018. (XII. 19.) döntése alapján értékesítésre került a Hévízi Turisztikai Nonprofit Kft 6%-os üzletrésze. Az értékesítésből befolyt összeg 3.820 ezer Ft. Az értékesített részesedés könyv szerinti értéke 180 ezer Ft, felhalmozási bevétel. A tényleges eladási ár és a könyvszerinti érték különbözete működési bevétel, mely 3.460 ezer Ft.

***Felhalmozási pénzforgalmi bevételek:***

Az önkormányzat és intézményei *felhalmozási pénzforgalmi bevételi* előirányzata 19.580 ezer Ft-tal módosul.

Ez az előirányzat növekedés az **Önkormányzat**nál jelenik meg.

19.400 ezer Ft bevétel a Hévíz 948/A/4. helyrajzi számú Rózsakerti ivócsarnok *ingatlan értékesítéséből* származik.

180 ezer Ft a *részesedések értékesítése*, mely a Hévízi Turisztikai Nonprofit Kft 6%-os üzletrész értékesítés könyv szerinti értékének felel meg.

**Intézmények:**

**Polgármesteri Hivatal:**

A Polgármesteri Hivatal bevételi főösszege 10.828 ezer forinttal emelkedik, mely azonos a

***finanszírozási bevételek*** előirányzata növekedésével.

A 2019. I. félévi jutalom keret felosztás Polgármesteri Hivatalra jutó összege, mint központi irányító szervi működési támogatás emeli e bevételi előirányzatot.

**GAMESZ:**

Az intézmény **bevételi előirányzata** 29.212 ezer Ft-tal emelkedik.

565 ezer forinttal nőa ***működési pénzforgalmi bevételek*** tervezett összege.

Az *Áht-n belülről származó egyéb működési célú pénzeszköz átvétel* előirányzatát növeli a Zala Megyei Kormányhivatal Munkaügyi Központjától, közfoglalkoztatási szerződéssel alkalmazottak támogatására kapott 2019. első negyedévi összeg.

A ***finanszírozási bevételek*** előirányzata 28.647 ezer forinttal emelkedik, melyből 13.375 ezer Ft *működési célú központi, irányító szervi támogatás.*

* 7.405 ezer forinttal emelkedik az intézményfinanszírozás a Képviselő-testület 79/2019.(III. 28.) határozata szerint.
* 4.080 ezer Ft a városi információs táblák elkészítésére adott támogatás összege.
* További 1.890 ezer Ft irányító szervi támogatást kért az intézmény 4 fő hosszabb időtartamú közfoglalkoztatás önerőből finanszírozandó kiadásaira.

15.272 ezer Ft a *felhalmozási célú központi, irányító szervi támogatás,* mellyel az önkormányzat az intézmény tárgyi eszköz beszerzését támogatja.

***Brunszvik Teréz Napközi Otthonos Óvoda:***

Az oktatási intézmény***bevételi előirányzata***3.319 ezer forinttal emelkedik*.*

Fenti összeggel a ***finanszírozási bevételek*** előirányzata növekszik. A Képviselő-testület 79/2019.(III. 28.) határozatának megfelelően az intézmény 2019. I. félévi jutalom kerete működési célú intézményfinanszírozás keretében átadásra kerül.

**Gróf I. Festetics György Művelődési Központ:**

Az intézmény ***bevételi előirányzata*** 8.837 ezer forinttal változik.

2.500 ezer forinttal emelkedik a *működési bevételek* előirányzata. Az intézmény a Fontana Filmszínház ülőhely bővítése révén keletkező többletbevétel miatt kéri a működési bevételi előirányzat emelését.

A ***finanszírozási bevételek*** előirányzata 6.337 ezer forinttal emelkedik.

A *központi, irányító szervi működési támogatás* emelkedésének oka a jutalomkeret felosztás. Az intézmény a működési bevételt felhalmozási célra kívánja felhasználni, ezért az irányító szervi támogatáson belül a működési támogatásból 2.500 ezer Ft átcsoportosításra kerül a felhalmozási támogatások közé.

**TASZII:**

A szociális intézmény **bevételi előirányzata** 6.713 ezer Ft-tal növekszik.

A ***működési pénzforgalmi bevételek*** előirányzata 179 ezer forinttal emelkedik.

Az *Áht-n belülről származó egyéb működési célú pénzeszköz átvétel* előirányzatát ezzel az összeggel növeli a Zala Megyei Kormányhivatal Munkaügyi Központjától, közfoglalkoztatási szerződéssel alkalmazottak 2019. első negyedévére kapott támogatás.

Az ***finanszírozási bevételek*** előirányzata 6.534 ezer forinttal emelkedik, mely működési célú irányítószervi támogatásként jelenik meg az intézménynél. Az intézményfinanszírozás összege tartalmazza az intézmény 2019. I. félévi jutalomra felosztható előirányzatát, illetve 263 ezer Ft összegben 4 fő bölcsődei kisgyermek gondozó 2019. január 1-től fizetendő pótlékát.

**3.**

**KIADÁSOK**

Az önkormányzat és intézményei kiadási előirányzatának főösszege – azonosan a bevételi főösszeggel 137.938 ezer Ft-tal módosul.

A ***működési pénzforgalmi kiadások*** kiemelt előirányzatának tervezett összege önkormányzat és intézményei esetében 41.970 ezer Ft-tal emelkedik.

**Önkormányzat**

Az önkormányzat ***kiadásainak előirányzata*** 134.694 ezer Ft-tal emelkedik.

Ezen belül a *működési pénzforgalmi kiadások* előirányzata 833 ezer Ft-tal növekszik.

Az önkormányzat személyi juttatása 26 ezer forinttal, a munkaadót terhelő járulék előirányzata 22 ezer forinttal csökken. A z eredeti költségvetésben a gyepmesteri és állatorvosi részletezőn tervezett előirányzat átcsoportosításra kerül a dologi kiadás javára.

Az önkormányzat *dologi kiadások* előirányzata 4.700 ezer Ft-tal emelkedik.

* A Képviselő-testület 12/2019. (I. 31.) határozatában a Hévíz Televízió Nonprofit Kft-vel 2019. évre kötött feladat-ellátási megállapodás módosítását fogadta el, melynek értelmében a közszolgálati televíziós szolgáltatás vásárolt összege bruttó 25.000 ezer Ft. Az eredeti költségvetés e címen tervezett előirányzatát bruttó 4.000 ezer forinttal kell megemelni.
* A Hévíz, 948/A/4. helyrajzi számú ivócsarnok értékesítés Áfa bevétele befizetendő adóként növeli a dologi kiadások összegét.
* 1.116 ezer forint összegben szükséges kialakítani a városi térfigyelő kamerarendszer kiépítésének dologi kiadási előirányzatát. Ebből az összegből 1.016 ezer Ft a közbeszerzési feladat ellátása miatti szolgáltatás vásárlás kiadása és 100 ezer Ft a közbeszerzési hirdetmény ellenőrzéséért fizetett díj.
* Széchenyi utca fejlesztéséhez tervezett dologi kiadások eredeti előirányzatát 9.022 ezer forinttal szükséges megemelni. A fejlesztéssel kapcsolatos fordított Áfa összegét 8.894 ezer forinttal kell megemelni. 28 ezer Ft az útügyi igazgatási díj és 100 ezer Ft a közbeszerzési hirdetmény ellenőrzési díja.
* Forrás újság esetében szükséges az eredeti előirányzat megemelése, mert a kötelezettségvállalás meghaladja az eredetileg kalkulált kiadást. Az előirányzatot 516 ezer forinttal szükséges megemelni.
* 2.540 ezer Ft előirányzat kialakítása szükséges a „Kisfaludy2030 reptér pályázat” Hévíz-Balaton Airport épületeinek értékbecslése elvégeztetéséhez.
* 1.270 ezer Ft előirányzatot terveztünk az Aquamarin Szállodaipari Kft üzletrész értékeléselkészítés kiadásának finanszírozására.
* A gyepmesteri feladatok esetében 48 ezer Ft személyi juttatás és munkaadói járulék átcsoportosításra kerül a dologi kiadások javára.
* Az eredeti költségvetésben dologi kiadásként tervezett „Hévíz-Balaton Airport előzetes hatástanulmány elkészítetésére tervezett 19.050 ezer Ft átcsoportosításra kerül a felhalmozási kiadások közé.

Az eredeti költségvetés 451 ezer Ft előirányzatot tartalmazott *elvonások, befizetések* címén.

Önkormányzatunknak – a 2018. évi állami támogatások elszámolása szerint - jelenleg nincs az állam fele befizetési kötelezettsége. Az előirányzat átcsoportosításra kerül az általános tartalék előirányzata javára.

Az önkormányzat által az *államháztartáson kívülre adott működési célú támogatások* előirányzatának összege nem változik, azonban ezen belül módosulnak az egyes szervezetek részére nyújtott támogatási összegek és a támogatott célok.

* 1.000 ezer forinttal emelkedik a Hévízi Szobakiadók Szövetsége eredeti költségvetésben meghatározott támogatásának összege. A Szövetség 2019. évben 3.500 ezer Ft támogatásban részesül.
* 500 ezer forinttal csökken az Happy Dixieland Band Baráti Kör Egyesület eredeti költségvetés szerinti támogatása. Az Egyesület támogatása 500 ezer forintra módosul.
* A Képviselő-testület 68/2019. (III. 28.) határozatában két könyv megjelentetésének támogatása mellett döntött. 1.000 ezer forinttal támogatja Dr. Szántó Endre: „Hévíz története” 3. és 4. kötetének megjelentetését. 500 ezer Ft támogatással segíti az önkormányzat Dr. Szarka Lajos: „Hévízi Beadeker” című könyvének publikálását.

Fenti támogatások hatására a felosztható támogatási keret 2.000 ezer forinttal csökken. Előirányzata 430 ezer forintra módosul.

*Működési célú céltartalék****:***

*Önkormányzati kinevezett dolgozók juttatása* előirányzat 30.000 ezer forinttal csökken. A Képviselő-testület 79/2019. (III. 28.) határozatában rendelkezett az önkormányzati dolgozók I. félévi jutalmazását szolgáló jutalomkeret összegéről és intézményenkénti megosztásáról.

Az elmúlt időszakban, a *polgármesteri hatáskörben felhasználható „keretet”* érintő kiadás nem volt.

Kérem a tisztelt Képviselő-testületet, hogy a fentieket fogadja el a keret felhasználásáról szóló negyedéves tájékoztatásként.

Általános tartalék:

Az általános tartalék előirányzata 26.632 ezer forinttal emelkedik. Az előirányzat növekedést ellentétes hatások alakítják.

Növelte az általános tartalékot:

* Hévíz Turisztikai Nonprofit Kft. 6% részesedés értékesítéséből származó 3.640 ezer Ft.
* Emberi Erőforrások Támogatáskezelő által a 2018. évi Bursa Hungarica önkormányzati hozzájárulásból visszafizetett 275 ezer Ft.
* 4.536 ezer Ft a szociális összevont ágazati pótlék időarányos jóváírt összege. A TASZII eredeti költségvetésében a szociális területen dolgozók részére fizetendő összeg már kiadásként tervezésre került, melyet irányító szervi támogatással finanszírozunk. Az állami támogatás ezt az önerőt váltja ki. Emiatt az összeg szintén az általános tartalékot növeli.
* 1.146 ezer Ft a kulturális pótlék időarányos jóváírt összege. A dolgozók részére fizetendő illetmény az eredeti költségvetésben a művelődési intézménynél tervezésre került, így a kulturális illetménypótlék összege is. Az időarányos támogatás az önerőből tervezett előirányzatot váltja ki. Így a támogatásnak megfelelő önerő az általános tartalékba helyezhető.
* A Képviselő-testület 49/2019. (III. 28.) határozatában, mint az Aquamarin Szállodaipari Kft. egy személyes tulajdonosa, 105.200 ezer Ft végleges osztalék kifizetését hagyott jóvá. Avégleges osztslékot csökkenti a múlt évben kifizetett 5.200 ezer Ft.osztalékelőleg. A Kft. által kifizetendő 100.000 ezer Ft osztalék a határozatnak megfelelően az általános tartalék összegét növeli.
* az elvonások, befizetések előirányzatát megszüntetjük, így a kiadási előirányzat összege az általános tartalékba kerül.

Ugyanakkor az általános tartalék nyújtott fedezetet több tervezett kiadásra. Ezek a következők:

* Kötelezettség vállalások előirányzatot meghaladó összege miatt, a szükséges fedezet az alap terhére biztosítható összesen 9.960 ezer Ft összegben. Pl.: Forrás újsághoz szükséges előirányzat 516 ezer Ft, városi térfigyelő kamerarendszer kialakítás dologi kiadás szükséglete 1.116 ezer Ft, Széchenyi utcai fejlesztés fordított Áfa hiányzó előirányzata 8.328 ezer Ft. többlet előirányzata.
* GAMESZ által készítendő városi információs táblák költségigényének megfelelő előirányzat, 4.080 ezer Ft biztosítása.
* Rendelt módosítási kérelmében a GAMESZ 1.890 ezer Ft intézményfinanszírozást kér 4 fő közfoglalkoztatott személyi juttatásának és az azt terhelő járulék 50%-os önerőből történő finanszírozásához.
* A Képviselő-testület 12/2019. (I. 31.) határozata szerint a Hévíz Televízió Kft-től 2019. évben vásárolt szolgáltatás előirányzatának összegét 4.000 ezer forinttal emelni kell, melynek forrása az általános tartalék.
* A Képviselő-testület 29/2019. (II. 19.) határozatában 3.175 ezer Ft többlet forrást biztosít a Hévíz Turisztikai honlap fejlesztésére vonatkozó feladat elvégzéséhez, melynek forrása az általános tartalék.
* A Képviselő-testület 49/2019. (III. 28.) határozata alapján a „Hévíz – Balaton Airport” Kft. által használt épületek és vagyonelemek értékbecslésének külső szakértővel történő elkészítetéséhez szükséges 2.540 ezer Ft összegű előirányzat kialakításra került, melynek forrása az általános tartalék.
* A Képviselő-testület 51/2019. (III. 28.) határozatában az Aquamarin Kft. üzleti értékelésének elvégeztetéséhez az általános tartalék terhére biztosít előirányzatot, melynek várható összege 1.270 ezer Ft.
* A Képviselő-testület 64/2019. (III. 28.) határozata szerint az önkormányzat 52.070 ezer Ft összegben megvásárolja a hévízi 1088/6. hrsz-ú „kivett parkoló” ingatlant, melynek fedezete az általános tartalék.
* A TASZII, a bölcsődében 2 fő sajátos nevelési igényű gyermeket lát el. E miatt a velük foglalkozó kisgyermeknevelőket pótlék illeti meg, mely a pótlék alap 25%-a. A 4 fő érintett kisgyermeknevelő részére fizetendő pótlék és azt terhelőjárulék éves összege 263 ezer Ft. A többletkiadás finanszírozását kéri az önkormányzattól.
* A Gróf I. Festetics György Művelődési Központ 4.160 ezer Ft működési célú irányító szervi támogatást kért a szakkörök működtetéséhez.

Fenti növelő és csökkentő hatások eredőjeként az általános tartalék összege 74.778 ezer forintra módosul, melyből szabad felhasználású 70.266 ezer Ft.

**Intézmények:**

**Polgármesteri Hivatal**: ***működési pénzforgalmi kiadás előirányzata*** 10.828 ezer Ft-tal emelkedik. A személyi juttatások előirányzata 9.061 ezer Ft-tal, a *munkaadót terhelő járulék* előirányzata 1.767 ezer Ft-tal növekszik. Mindkét előirányzat növekedést az 2019. évi I. félévi jutalom keret felosztás okozza.

**GAMESZ:** Az intézmény ***működési pénzforgalmi kiadás előirányzata*** 13.940 ezer Ft-tal emelkedik. A személyi juttatások előirányzata 8.459 ezer Ft-tal, a *munkaadót terhelő járulék* előirányzata 1.401 ezer Ft-tal növekszik.

Növeli az előirányzatokat:

* a közfoglalkoztatottak 2018. január – március havi bére és járuléka.
* 4 fő hosszabb időtartamú közfoglalkoztatással alkalmazott dolgozóra vonatkozó szerződés – a Zala Megyei Kormányhivatallal történő - megkötéséhez szükséges saját forrásból biztosítandó előirányzat (személyi juttatás 1.747 ezer Ft, munkaadói járulék 143 ezer Ft). A közfoglalkoztatás 2020. február 29-ig tartana, a tervezett kiadás csak a 2019. évre vonatkozik. A közfoglalkoztatási program 2019. évben már csak a felmerülő kiadások 50%-át fedezi.
* a 2019. I. félévi jutalom keret felosztás - a 79/2019. (III. 28.) Kt. határozat szerint – 6.197 ezer forinttal emeli a személyi juttatások és 1.208 ezer forinttal a munkaadót terhelő járulék előirányzatát.

Dologi kiadások előirányzata 4.080 ezer forinttal emelkedik. A „Hévíz” információs táblák gyártásához 30 db táblára vonatkozóan számolt anyagköltség a fenti összeg. A kialakított előirányzat fedezi a táblák gyártásához szükséges anyagot, a porszórt festés, a szállítás és a felállítás szükséges beton költségét.

***Brunszvik Teréz Napközi Otthonos Óvoda:******működési pénzforgalmi kiadás*** előirányzata 3.319 ezer forinttal emelkedik. Ezen belül a személyi kiadások előirányzata 2.777 ezer forinttal, a munkaadót terhelő járulék tervezett összege 542 ezer forinttal emelkedik. Mindkét előirányzat a 2019. I. félévi jutalom keret felosztása miatt módosul.

**Gróf I. Festetics György Művelődési Központ *működési pénzforgalmi kiadás*** előirányzata 6.337 ezer forinttal növekszik.

A személyi juttatások tervezett összege 2.981 ezer forinttal, a munkaadót terhelő járulék előirányzata 581 ezer forinttal emelkedik.

Az előirányzat növekedés oka:

* a 2019. I. félévi jutalom keret felosztás.
* 2018. évben az intézmény vette át a szakkörök működtetését. 2019. évben - megbízási szerződés alapján - alkalmazásra kerül 1 fő szakköröket átfogó ügyintéző. A 11 hónapra tervezhető személyi juttatása 1.159 ezer Ft. A megbízási díjat terhelő járulék kalkulált összege 226 ezer Ft.

A dologi kiadások előirányzata 2.775 ezer forinttal emelkedik. Az eredeti költségvetés előirányzata nem tartalmazta az évelejétől működő szakkörök dologi kiadásait. A tervezhető kiadás 2.203 ezer Ft. Új szakkör indult 2019. februártól, a „senior örömtánc” szakkör. Az új szakkör vezetői díja 11 hónapra 572 ezer Ft.

**TASZII:** A szociális intézmény ***működési pénzforgalmi kiadások*** előirányzata 6.713 ezer forinttal növekszik.

A személyi juttatások előirányzata 5.631 ezer Ft-tal, a *munkaadót terhelő járulék* előirányzata 1.082 ezer Ft-tal növekszik.

Az előirányzat növekedést három tényező befolyásolja:

* A Képviselő–testület 79/2019. (III.28.) határozata szerint az intézmény részére megállapított 2019. I. félévi jutalom keret felosztásból származó előirányzat.
* A közfoglalkoztatási szerződéssel alkalmazottak 2019. január-március havi személyi juttatása és munkaadót terhelő járuléka (9,75 %).

Bölcsődei csoportban járó 2 fő SNI-s gyermek ellátásában résztvevő középfokú végzettségű 4 fő kisgyermeknevelőt - a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Kormányrendelet 15.§ (6) bekezdése alapján – megillető szociális pótlék összege 263 ezer Ft és az azt terhelő munkaadói járulék összege 43 ezer Ft.

***Felhalmozási kiadások:***

A ***felhalmozási pénzforgalmi kiadások*** előirányzata az önkormányzat és intézményei esetében 95.041 ezer Ft-tal emelkedik.

Az **Önkormányzat *felhalmozási pénzforgalmi kiadások*** előirányzata 77.269 Ft-tal emelkedik.

73.711 ezer forinttal nő a *beruházások* előirányzata.

A felhalmozási kiadások célonkénti előirányzatát jelen rendelettervezet 8. számú melléklete tartalmazza.

A dologi kiadások közül az immateriális javak közé átcsoportosításra kerül a „Hévíz –Balaton Airport” fejlesztés előzetes tanulmány készítésére szánt előirányzat mely korrigálásra került a tényleges kötelezettségvállalás összegére, mely bruttó18.466 ezer Ft.

A Képviselő-testületi döntésének megfelelően az eredeti költségvetésben a „Hévíz Turisztikai honlap” fejlesztésére tervezett előirányzat bruttó 3.175 ezer forinttal megemelésre kerül. A felhalmozási célra felhasználható előirányzat bruttó 15.240 ezer forintra módosul.

A Képviselő-testület 64/2019. (III. 28.) határozata szerint kialakításra kerül a Hévíz, 1088/6. hrsz-ú terület vásárláshoz szükséges előirányzat, bruttó 52.070 ezer Ft összegben.

Felhalmozási célú pénzeszköz átadás Áht-n kívülre:

Az előirányzat 12.741 ezer forinttal emelkedik.

A Képviselő-testület 81/2019. (III. 28.) határozatában a Hévízi Sport Kör részére 6.990 ezer forint támogatást biztosít a labdarugó stadion lelátó lefedéséhez és 5.751 ezer forinttal járul hozzá Hévíz, 963 hrsz-on a pályaszélesítés és kertépítés kiadásaihoz. Mindkettő vissza nem térítendő felhalmozási támogatás, mely az eredeti költségvetés TAO támogatásra adott önerejét egészíti ki.

*Felhalmozási célú tartalék:* előirányzata 9.183 ezer forinttal csökken.

A felhalmozási tartalékon belül négy előirányzat van kialakítva. Ezek közül kettő előirányzata módosul.

*Egyéb felhalmozási tatalék:*

A tartalék összegét emeli

* A Hévízi ivócsarnok értékesítés bevétele nettó 19.400 ezer Ft.
* 124 ezer Ft a „Hévíz –Balaton Airport” fejlesztés előzetes tanulmány készítéséhez biztosított önerő fel nem használt összege, melyet visszahelyezünk az egyéb felhalmozási tartalékba.

A tartalék összegét csökkenti:

* 12.741 ezer forinttal csökkenti a tartalékot a Hévízi Sportkör részére biztosított TAO önerő.
* a GAMESZ részére biztosított 5.000 ezer Ft összegű felhalmozási támogatás.
* Seprőgép vásárlásához biztosított 10.272 ezer Ft.

Fentiek hatására az egyéb felhalmozási tartalék még kötelezettséggel nem terhelt előirányzata 2.991 ezer forintra módosul.

*„Széchenyi utcával kapcsolatos munkák tartaléka”* 694 ezer Ft átcsoportosításra kerül a dologi kiadások közé a még szükséges fordított Áfa töredékeként.

A felhalmozási tartalékon belül a további két előirányzat jelen rendeletmódosítás során nem módosul, összegük az eredeti költségvetésnek megfelelő:

* 78.232 ezer Ft összegben – a folyósított előlegnek megfelelően – A „Zala két keréken” projekttel kapcsolatos előirányzat,
* Hévíz, Széchenyi utcai zárt árok elvezetése (Kormányzati döntés alapján) 27.422 ezer Ft összegű előirányzat.

**Intézmények:**

**GAMESZ**: a *beruházások* felhalmozási kiadása 15.272 ezer Ft összeggel emelkedik.

A járdaseprő gép beszerzésre fordítandó előirányzat 10.272 ezer forinttal növekszik. A 2011 évben vásárolt TENNANT Green Mashines seprőgép a sorozatos javítások ellenére is működésképtelen. Nem tudja az intézmény üzembe állítani, feladatát nem látja el. A közelégő idegenforgalmi szezon miatt szükséges egy új seprőgép beszerzése. Előzetes piac felmérés alapján egy új járda- és utcaseprő gép bruttó beszerzési költsége 32.000 ezer Ft. Az eredeti költségvetés már tartalmaz e célra bruttó 21.728 ezer Ft előirányzatot. A hiányzó összeg a 10.272 ezer Ft.

Egyéb tárgyi eszköz beszerzésre fordítható előirányzat bruttó 5.000 ezer Ft összegben kialakításra kerül.

**Gróf I. Festetics György Művelődési Központ** ***felhalmozási pénzforgalmi kiadások*** előirányzata 2.500 ezer forinttal emelkedik. A művelődési intézmény 1 sorral kívánja bővíteni a Fontana Filmszínház nézőterét, valamint a színpadi lámpákat kívánnak beszerezni. Az egyéb tárgyi eszköz beszerzés várható kiadása bruttó 2.500 ezer Ft.

A Művelődési intézmény felhalmozási előirányzat átcsoportosítást kér - eredeti költségvetése - tárgyi eszköz beszerzési előirányzata terhére, bruttó 1.284 ezer Ft összegben. Az új nevesített felhalmozási kiadási cél: 5 db Metal pavilon beszerzés.

**4.**

**LÉTSZÁM**

Módosul az önkormányzat és intézményei létszámkerete.

Az intézmények közül a **TASZII létszámkerete** módosul.

A Képviselő-testület 17/2019. (II.1.) határozatában hagyta jóvá a Teréz Anya Szociális Integrált Intézmény Szervezeti és Működési Szabályzatát. A szabályzat 2019. február 1. napjával lép hatályba. Az SZMSZ 3. melléklete határozza meg az intézmény létszámkeretét, mely 66 fő.

Az SZMSZ-nek megfelelően módosítani kell az eredeti költségvetés 5. számú mellékletét.

2019. február 1. napjával módosul a szociális intézmény létszáma és létszámkerete. 1,5 fővel emelkedik, a korábbi 64,5 fő létszámkeret.

Az önkormányzat és intézményei létszámkerete a korábbi 234,5 főről 236 főre változik.

**5.**

**ÖSSZEFOGLALÓ**

A jelen előterjesztéssel benyújtott - 2019. évi költségvetés módosításáról szóló - rendelettervezet a város költségvetését 4.079.205 ezer Ft bevételi és ugyanannyi összegű kiadási főösszegre módosítja.

A költségvetés módosítását a Bizottságok tárgyalják.

Kérem a Tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A rendelet módosítása minősített szótöbbséggel fogadható el.

Hévíz, 2019. április 16.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2019. évi költségvetéséről szóló 6/2019. (II. 1.) rendelet módosítása

**Költségvetési hatása:** A 2019. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a működési célú költségvetési és kiegészítő támogatások összegének módosulása, az Áht-n belülről és kívülről átvett pénzek összege, egyéb működési és felhalmozási többletbevételek - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat, a GAMESZ és a Gróf I. Festetics György Művelődési Központ esetében felhalmozási kiadási előirányzat módosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében. A rendelkezésre álló előirányzatok módosítása befolyásolja a kötelezően ellátandó feladatok minőségét, az önként vállalt feladatok mennyiségét és azok színvonalát.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kondákorné Farkas Erika | Költségvetési ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |